KIRJALLINEN KYSYMYS E-0670/02 esittäjä(t): Linda McAvan (PSE) komissiolle. Etnisten vähemmistöjen palvelukseenotto Euroopan unionin toimielimiin.



Virallinen lehti nro 229 E , 26/09/2002 s. 0119 - 0120



KIRJALLINEN KYSYMYS E-0670/02 esittäjä(t): Linda McAvan (PSE) komissiolle (11. maaliskuuta 2002) Aihe: Etnisten vähemmistöjen palvelukseenotto Euroopan unionin toimielimiin Käsitykseni mukaan naisten tai etnisiin vähemmistöihin kuuluvien rekrytointimenettelyissä ei sovelleta positiivista erityiskohtelua. Sen sijaan näitä ryhmiä rohkaistaan hakeutumaan toimielimiin positiivisilla erityistoimilla. Voiko komissio vahvistaa, mitä positiivisia erityistoimia sovelletaan ja millaisia vaikutuksia kyseisillä toimilla on ollut palvelukseenottoon? Neil Kinnockin komission puolesta antama vastaus (23. huhtikuuta 2002) Komissio on selkeästi sitoutunut harjoittamaan naisten ja miesten tasa-arvoista kohtelua ja yhtäläisiä mahdollisuuksia edistävää politiikkaa ja luomaan käytännön välineitä tämän politiikan panemiseksi täytäntöön. Kilpailujen järjestämistä koskeneissa kanteissa on lähinnä puututtu kilpailuista tiedottamiseen sekä hakijoiden pätevyyden ja taitojen testaamiseen. Tiedotustoimintaan sisältyy yhtäläisten mahdollisuuksien esilletuominen Euroopan yhteisöjen virallisessa lehdessä, ja osan tästä muodostaa lause Komissio rohkaisee erityisesti naisia jättämään hakemuksia. Samanlainen ilmaus sisältyy lehdissä julkaistaviin sellaisia aloja koskeviin kilpailuilmoituksiin, joilla naisilla on perinteisesti aliedustus. Sihteeritehtävien kaltaisiin tehtäviin, joissa miehillä on yleensä liian pieni edustus, kannustetaan erityisesti miehiä jättämään hakemuksia. Lisäksi yhtäläiset mahdollisuudet tuodaan esille sekä pian julkaistavassa rekrytointiesitteessä että pian käyttöön otettavalla rekrytointiin liittyvällä www-sivustolla. Valintamenettelyssä käytettäviä kokeita valvotaan mahdollisen sukupuolisyrjinnän estämiseksi. Vaikka onkin välttämätöntä varmistaa olennaisten taitojen arviointi, tietyistä karsintavaiheen psykometrisistä kokeista on luovuttu, koska naiset näyttivät suoriutuvan niistä miehiä huonommin työnantajaorganisaatiosta riippumatta. Myös monivalintakokeen verbaalisia ja numeerisia kysymyksiä on viimeaikaisissa karsintakokeissa muutettu, vaikka numeerinen päättelytaito onkin merkityksellinen. Lisäksi valintalautakuntiin pyritään saamaan entistä enemmän naisia. Näillä ja muilla toimenpiteillä on saavutettu merkittäviä tuloksia: vuosina 19982000 komissio järjesti 99 kilpailua, joihin osallistui 67 301 hakijaa, joista 53,6 prosenttia oli naisia. Viimeaikaisissa laajamittaisissa ura-alueen A kilpailuissa, jotka koskevat virkoja EU:n julkisessa hallinnossa, palkkaluokan A8 kilpailuun tuli naisilta hieman enemmän hakemuksia kuin miehiltä. Viimeaikaiset laajamittaiset kilpailut läpäisseistä 34,8 prosenttia oli naisia, kun heitä vuoden 1994 laajamittaiset kilpailut läpäisseistä oli 27,3 prosenttia. Samanlainen kehityssuunta on havaittavissa palkkaluokkien A4 ja A5 kilpailuissa, joissa naishakijoiden lukumäärä kasvoi 26 prosentista vuosina 19971998 35 prosenttiin vuonna 2001. Yhtäläisiä mahdollisuuksia pyritään edistämään vastedeskin. Lisäksi komissio on toteuttanut rekrytoinnin kannalta merkityksellisiä toimenpiteitä: Yhtenä keinona henkilöstönsä yhtäläisten mahdollisuuksien edistämiseksi ja saavuttamiseksi komissio on vuodesta 1995 lähtien asettanut vuotuiset tavoitteet naispuolisten virkamiesten nimittämiseksi ura-alueen A tehtäviin, erityisesti palkkaluokkiin A8, A7 ja A6. Tilastotiedot vuodesta 1995 lähtien osoittavat naisten edustuksen ura-alueen A tehtävissä parantuneen huomattavasti komissiossa. Palkkaluokkaan A8 kuuluvista virkamiehistä oli 1. tammikuuta 2002 naisia 43 prosenttia, palkkaluokkaan A7 kuuluvista 30,6 prosenttia ja palkkaluokkaan A6 kuuluvista 28 prosenttia. Nämä osuudet ovat huomattavasti suurempia kuin naisten keskimääräinen edustus ura-alueella A (21,8 prosenttia). Naisten edustuksen paraneminen näissä palkkaluokissa on seurausta komission positiivista toimista ulkopuolisissa hakijoiden luetteloissa olevien naisten rekrytoinnin maksimoimiseksi. Luetteloissa olevista hakijoista vuonna 2001 naisia oli 27,3 prosenttia, mutta kilpailut läpäisseistä henkilöistä, jotka palkattiin nimitettiin näihin palkkaluokkiin kuuluviin virkoihin, 37,2 prosenttia oli naisia. Komissio on myös sitoutunut rohkaisemaan etnisiin vähemmistöihin kuuluvia jättämään hakemuksia ja ottamaan palvelukseen etnisiin vähemmistöihin kuuluvia. Tätä tarkoitusta varten komissio haluaa kiinnittää jäsenvaltioiden huomion rodulliseen ja etniseen monimuotoisuuteen julkishallinnossa hakemusten jättämisen edistämiseksi. Lisäksi se aikoo yhteistyössä jäsenvaltioiden kanssa parantaa tulevista kilpailuista tiedottamista sen varmistamiseksi, että tieto tavoittaa mahdollisimman suuren määrän yhteisöjä jäsenvaltioissa. Tähän sisältyy muun muassa ilmoituksia alueellisissa ja paikallisissa lehdissä sekä yhteydenpidon lisäämistä etnisiin vähemmistöryhmiin ja rekrytointilähteisiin jäsenvaltioissa (instituutit, korkeakoulut, ammattioppilaitokset, pääkirjastot jne.) ja Europa-palvelimella. Komissio haluaa kiinnittää arvoisan parlamentin jäsenen huomion siihen, että etnisiin vähemmistöihin kuuluvien naisten ja miesten edustuksen lisääntyminen jäsenvaltioiden julkishallinnossa ja diplomaattikunnassa vaikuttaa suotavalla ja myönteisellä tavalla näihin etnisiin vähemmistöihin kuuluvien henkilöiden ottamiseen EU:n toimielinten palvelukseen. Lähiaikoina on tarkoitus hyväksyä yhtäläisiä mahdollisuuksia ja joustavia työjärjestelyjä koskeva toimintasuunnitelma, joka sisältää edellä mainitut osatekijät. Toimintasuunnitelmaa on valmisteltu lokakuussa 2001 hyväksytyn henkilöstöpolitiikan uudistuspaketin pohjalta. Kuten arvoisan parlamentin jäsen varmasti ymmärtää, tässä vaiheessa on liian varhaista arvioida, millä tavalla nämä toimenpiteet vaikuttavat etnisiin vähemmistöihin kuuluvien henkilöiden ottamiseen komission palvelukseen.